Broj: 711-I-49-P-177-19/20-05-12

Zagreb, 22. studenog 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13 i 57/15, u daljnjem tekstu: ZSSI), **povodom neanonimne prijave mogućeg sukoba interesa dužnosnika Danijela Marušića, župana Brodsko-posavske županije,** na 70. sjednici, održanoj 22. studenog 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika** **Danijela Marušića, župana Brodsko-posavske županije, neće se pokrenuti, s obzirom da navodi iz zaprimljene prijave ne upućuju na moguću povredu odredbi ZSSI-a počinjenu od strane navedenog dužnosnika, budući da iz prikupljenih podataka i dokumentacije ne proizlazi da je prilikom dužnosnikove kandidature i aktivnosti na izborima članova u Europski parlament došlo do moguće povrede odredbi ZSSI-a, niti načela obnašanja javnih dužnosti.**

Obrazloženje

Povjerenstvo je 23. svibnja 2019. g. zaprimilo neanonimnu prijavu mogućeg sukoba interesa podnesenu protiv dužnosnika Danijela Marušića, župana Brodsko-posavske županije, koja je zaprimljena u knjizi ulazne pošte Povjerenstva pod brojem: 711-U-2124-P-177/19-01-5, povodom koje se vodi predmet broj P-177/19.

U prijavi podnositelj pita nalazi li se župan Brodsko-posavske županije u situaciji sukoba interesa s obzirom da prima plaću kao župan (nije na godišnjem ili neplaćenom dopustu), a na radno mjesto uopće ne dolazi jer kao kandidat za Europski parlament aktivno sudjeluje u kampanji i Hrvatsku obilazi u toj funkciji, a ne u funkciji župana. Podnositelj insinuira da župan, dok se bori za drugo radno mjesto, na postojećem uredno prima plaću bez obavljanja dužnosti i posla.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 42. ZSSI-a propisano je kako su župani i gradonačelnik Grada Zagreba i njihovi zamjenici dužnosnici u smislu odredbi ZSSI-a, stoga je Danijel Marušić na temelju obnašanja dužnosti župana Brodsko-posavske županije obvezan postupati sukladno odredbama ZSSI-a.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Uvidom u registar dužnosnika kojeg ustrojava i vodi Povjerenstvo utvrđeno je kako dužnosnik Danijel Marušić obnaša dužnost župana Brodsko-posavske županije u svom drugom mandatu, i to od 1. lipnja 2017., dok je u ranijem mandatu obnašao istu dužnost od 23. svibnja 2013. do 31. svibnja 2017. g.

Povjerenstvo je od Brodsko-posavske županije dopisom broj: 711-I-1261-P-177/19-03-12 zatražilo očitovanje o tome je li župan Brodsko-posavske županije, Danijel Marušić, kao kandidat na jednoj od kandidacijskih lista za vrijeme izbora članova za Europski parlament (travanj-lipanj 2019.) aktivno sudjelovao u kampanji, je li dužnost župana Brodsko-posavske županije obnašao u redovitom opsegu kao i prije početka i za vrijeme trajanja te kampanje, odnosno, je li zbog kampanje za Europski parlament izbivao s radnog mjesta, u kojem opsegu i na koji je način u tom slučaju obnašao svoju dužnost župana.

Brodsko-posavska županija se dopisom KLASA: 023-01/19-01/419, URBROJ: 2178/1-09-19-2 od 22. srpnja 2019. očitovala da je dr. sc. Danijel Marušić, dr. med. vet. kao kandidat Hrvatske demokratske zajednice na izborima članova u Europski parlament iz Republike Hrvatske sudjelovao u predizbornoj kampanji u opsegu koji nije utjecao na kvalitetu i kvantitetu izvršavanja njegovih obveza kao župana. Naime, na svim važnijim radnim i protokolarnim sastancima i skupovima osobno je sudjelovao, a u navedenom razdoblju donosio je i potpisivao akte i dokumente iz svoje nadležnosti, dok su ga u slučajevima spriječenosti zamjenjivali njegovi zamjenici, navodi se u očitovanju.

Prava lokalnih dužnosnika proizlaze iz prava tih osoba izabranih na dužnost u jedinici lokalne, odnosno područne (regionalne) samouprave, a ne iz službeničkog statusa. Lokalni dužnosnici niti se primaju i raspoređuju u službu rješenjem, niti sklapaju ugovor o radu, već obnašaju dužnost temeljem rezultata provedenih izbora. Ministarstvo uprave, Uprava za politički sustav, državnu upravu te lokalnu i područnu (regionalnu) samoupravu dostavilo je županijama, gradovima i općinama Uputu za postupanje u ostvarivanju prava lokalnih dužnosnika, KLASA: 023-01/15-01/167, URBROJ: 515-02-02/1-15-1 od 10. lipnja 2015. u kojoj je istaknuto da se obavljanje dužnosti ne može vezivati uz rad u određenom radnom vremenu, jer sama priroda obavljanja dužnosti podrazumijeva rad i djelovanje dužnosnika neovisno o satnici, odnosno vremenu u kojem će obavljati dužnost, a nikako rad u točno određeno radno vrijeme.

Nadalje, obavljanje dužnosti općinskog načelnika, gradonačelnika i župana nije isto što i rad na službeničkom radnom mjestu, niti se isti može izjednačiti po bilo kojoj osnovi. Radno vrijeme lokalnog dužnosnika nije nadzirano kao radno vrijeme službenika i namještenika, niti dužnosnik podliježe obvezi prisutnosti na radu u točno određenom radnom vremenu, kao ni obvezi obavještavanja i opravdavanja svog izostanka s rada.

Na kraju istog dopisa, što se tiče prava lokalnih dužnosnika na korištenje godišnjeg odmora, navedeno je da je iz Uputa Ministarstva razvidno da pravo na godišnji odmor imaju službenici i namještenici upravnih tijela, kojima se za korištenje godišnjeg odmora izdaje rješenje pod propisanim uvjetima, za razliku od lokalnih dužnosnika kojima pravo na godišnji odmor ne proizlazi iz odredbi važećih propisa, a zbog prirode obnašanja dužnosti koja nije vezana uz rad u određenom radnom vremenu isto pravo ne može se temeljiti ni na tom osnovu, što ne znači da dužnosnik nema pravo na odsutnost radi odlaska na godišnji odmor u vrijeme dok obnaša dužnost.

Uvidom u Uputu za postupanje u ostvarivanju prava lokalnih dužnosnika, KLASA: 023-01/15-01/167, URBROJ: 515-02-02/1-15-1 od 10. lipnja 2015. utvrđeno je da se u predmetnoj Uputi ukazuje da radno vrijeme lokalnog dužnosnika nije nadzirano kao radno vrijeme službenika i namještenika, niti dužnosnik podliježe obvezi prisutnosti na radu u točno određenom radnom vremenu, kao ni obvezi obavještavanja i opravdavanja svog izostanka s rada. Ova Uputa Ministarstva nadovezuje se na stav iznesen u presudi Visokog upravnog suda poslovni broj: Usoz-57/14-6 koji glasi da niti jedan od mjerodavnih zakona ne propisuje da se na prava, obveze i odgovornosti župana, gradonačelnika, općinskih načelnika i njihovih zamjenika primjenjuju odredbe Zakona o službenicima i namještenicima u lokalnoj i područnoj (regionalnoj) samoupravi ili pravila radnog prava.

Slijedom svega navedenog, postupak za odlučivanje o sukobu interesa protiv dužnosnika Danijela Marušića, župana Brodsko-posavske županije, neće se pokrenuti, s obzirom da navodi iz zaprimljene prijave ne upućuju na moguću povredu odredbi ZSSI-a počinjenu od strane navedenog dužnosnika, budući da iz prikupljenih podataka i dokumentacije ne proizlazi da je prilikom dužnosnikove kandidature i aktivnosti na izborima članova u Europski parlament došlo do moguće povrede odredbi ZSSI-a niti načela obnašanja javnih dužnosti.

Slijedom navedenog, Povjerenstvo povodom zaprimljene prijave nije steklo saznanja iz kojih bi proizlazilo da je u postupanju dužnosnika Danijela Marušića došlo do moguće povrede odredbi ZSSI-a te je donesena je odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Danijel Marušić, elektronička dostava
2. Podnositelj prijave, elektronička dostava
3. Objava na internetskoj stranici Povjerenstva
4. Pismohrana